b'\n_START_ARTICLE_\nKagura\n_START_PARAGRAPH_\nKagura (jap. \xe7\xa5\x9e\xe6\xa5\xbd\xc2\xa0= Kagura, "diev\xc5\xb3 linksminimas")\xc2\xa0\xe2\x80\x93 specifinis teatralizuotas \xc5\xa1okis, kuriuo kreipiamasi \xc4\xaf \xc5\xa1intoizmo dievus (jap. \xe7\xa5\x9e\xc2\xa0= kami), kai jiems yra aukojamos aukos. Prad\xc5\xbeioje grie\xc5\xbetai ceremoninis menas, per t\xc5\xabkstantmet\xc4\x99 istorij\xc4\x85 kagura i\xc5\xa1sivyst\xc4\x97 \xc4\xaf daugyb\xc4\x99 kryp\xc4\x8di\xc5\xb3 ir variant\xc5\xb3._NEWLINE_\xc5\xa0\xc4\xaf \xc5\xa1ok\xc4\xaf atlikdavo \xc5\xa1aman\xc4\x97s-prana\xc5\xa1\xc4\x97s.\n_START_SECTION_\nIstorija\n_START_PARAGRAPH_\nRemiantis Japonijos mitologija, pirm\xc4\x85j\xc4\xaf kaguros ritual\xc4\x85 atliko linksmybi\xc5\xb3 deiv\xc4\x97 Ame-no Udzum\xc4\x97 (jap. \xe5\xa4\xa9\xe9\x88\xbf\xe5\xa5\xb3\xe5\x91\xbd\xc2\xa0= Ame no Uzume no mikoto). Kai saul\xc4\x97s deiv\xc4\x97 Amaterasu (jap. \xe5\xa4\xa9\xe7\x85\xa7\xe5\xa4\xa7\xe5\xbe\xa1\xe7\xa5\x9e\xc2\xa0= Amaterasu \xc5\x8dmikami) pasisl\xc4\x97p\xc4\x97 Dangaus uoloje (jap. \xe5\xa4\xa9\xe5\xb2\xa9\xe6\x88\xb8\xc2\xa0= Ama no iwato)\xc2\xa0\xe2\x80\x93 pasaul\xc4\xaf apgaub\xc4\x97 tamsa. Siekdama gr\xc4\x85\xc5\xbeinti Amaterasu, Ame-no Udzum\xc4\x97 savo galv\xc4\x85 papuo\xc5\xa1\xc4\x97 vijokliais. Taip pat vijoklius, apri\xc5\xa1tus bambuko lapais, laik\xc4\x97 savo rankose. Linksmybi\xc5\xb3 deiv\xc4\x97, atsid\xc5\xabrusi prie\xc5\xa1ais uol\xc4\x85, prad\xc4\x97jo \xc5\xa1okti, treps\xc4\x97ti kojomis ir \xc5\xa1aukti iki tol, kol j\xc4\x85 aps\xc4\x97do dvasia. Tuomet Amaterasu, pasirod\xc5\xbeiusi uolos gilumoje, pamat\xc4\x97 savo atvaizd\xc4\x85 veidrodyje, kuris buvo pastatytas prie\xc5\xa1ais uol\xc4\x85. Saul\xc4\x97s deivei pasirod\xc4\x97, jog j\xc4\xaf mato nauj\xc4\x85j\xc4\x85 saul\xc4\x97s deiv\xc4\x99, u\xc5\xbe\xc4\x97musi\xc4\x85 jos viet\xc4\x85, tod\xc4\x97l ji siek\xc4\x97 i\xc5\xa1eiti i\xc5\xa1 uolos, ta\xc4\x8diau, jai i\xc5\xa1einant, sporto ir j\xc4\x97gos dievas Ame-no Tad\xc5\xbeikara (jap. \xe5\xa4\xa9\xe6\x89\x8b\xe5\x8a\x9b\xe9\x9b\x84\xe7\xa5\x9e\xc2\xa0= Ami no Tajikara) patrauk\xc4\x97 Amaterasu nuo uolos, o \xc4\xaf\xc4\x97jim\xc4\x85 apri\xc5\xa1o virve, kad deiv\xc4\x97 nebegal\xc4\x97t\xc5\xb3 gr\xc4\xaf\xc5\xbeti \xc4\xaf vid\xc5\xb3._NEWLINE_Manoma, kad kaguros ritualas prad\xc4\x97jo formuotis dar VIII\xe2\x80\x93IX a., kaip vienas i\xc5\xa1 b\xc5\xabd\xc5\xb3 i\xc5\xa1saugoti \xc5\xa1intoizmo tradicijas, tuo metu, kai plito budizmas. Ir tik 1002\xc2\xa0m. imperatorius I\xc4\x8did\xc5\xbeio (jap. \xe4\xb8\x80\xe6\x9d\xa1\xe5\xa4\xa9\xe7\x9a\x87\xc2\xa0= Ichijo Tenn\xc5\x8d, 980\xe2\x80\x931011) pripa\xc5\xbeino vien\xc4\x85 kaguros grupei priklausant\xc4\xaf ritual\xc4\x85\xc2\xa0\xe2\x80\x93 mikagur\xc4\x85 (jap. \xe5\xbe\xa1\xe7\xa5\x9e\xe6\xa5\xbd\xc2\xa0= Mikagura) arba nai\xc5\xa1idokoro-no mikagura (jap. \xe5\x86\x85\xe4\xbe\x8d\xe6\x89\x80\xe3\x81\xae\xe5\xbe\xa1\xe7\xa5\x9e\xe6\xa5\xbd\xc2\xa0= Naishidokoro no mikagura). Imperatoriaus Horikavos (jap. \xe5\xa0\x80\xe6\xb2\xb3\xe5\xa4\xa9\xe7\x9a\x87\xc2\xa0= Horikawa Tenn\xc5\x8d, 1079\xe2\x80\x931107) valdymo laikotarpiu mikagura buvo paverstas kasmetiniu dvylikto m\xc4\x97nesio ritualu._NEWLINE_Meid\xc5\xbei laikotarpiu (jap. \xe6\x98\x8e\xe6\xb2\xbb\xe6\x99\x82\xe4\xbb\xa3\xc2\xa0= Meiji jidai, 1868\xe2\x80\x931912), nors ir buvo u\xc5\xbedrausta \xc5\xa1amanistin\xc4\x97 veikla, siekiant modernizuoti \xc5\xa1al\xc4\xaf, kagura ir kiti \xc5\xa1amanistiniai ritualai buvo atliekami slaptai, ir v\xc4\x97liau \xc4\x97m\xc4\x97 plisti tarp paprast\xc5\xb3 \xc5\xbemoni\xc5\xb3._NEWLINE_Po Antrojo pasaulinio karo (1939\xe2\x80\x931945) nustojo galioti draudimas \xc5\xa1amanistinei veiklai ir ji gal\xc4\x97jo b\xc5\xabti atliekama laisviau.\n_START_SECTION_\nSatokagura\n_START_PARAGRAPH_\nSatokaguros (jap. \xe9\x87\x8c\xe7\xa5\x9e\xe6\xa5\xbd\xc2\xa0= satokagura) ritualas buvo atliekamas u\xc5\xbe r\xc5\xabm\xc5\xb3 rib\xc5\xb3 ir ne tik kilming\xc5\xb3j\xc5\xb3. Jo atlikimo strukt\xc5\xabra ir turinys priklaus\xc4\x97 nuo regiono. Satokaguros ritual\xc4\x85 galima b\xc5\xabt\xc5\xb3 suskirstyti \xc4\xaf 4 tipus: Miko (jap. \xe5\xb7\xab\xe5\xa5\xb3\xc2\xa0= miko) kagura; Is\xc4\x97s (jap. \xe4\xbc\x8a\xe5\x8b\xa2\xc2\xa0= Ise) kagura; Idzumo (jap. \xe5\x87\xba\xe9\x9b\xb2\xc2\xa0= Izumo) kagura; Li\xc5\xabto kagura (jap. \xe7\x8d\x85\xe5\xad\x90\xc2\xa0= shishi).\n_START_SECTION_\nMiko\n_START_PARAGRAPH_\nMiko kagura yra \xc5\xa1okis, kurio metu atliekama \xc5\xa1amanistin\xc4\x97 veikla\xc2\xa0\xe2\x80\x93 aps\xc4\x97dimas ir prana\xc5\xa1avimas. Kartais \xc5\xa1io kaguros ritualo tipas dar gali b\xc5\xabti vadinamas miko \xc5\xa1okiu (jap. \xe5\xb7\xab\xe5\xa5\xb3\xe8\x88\x9e\xc2\xa0= miko mai). Miko kagura buvo atliekama pagrindin\xc4\x97se \xc5\xa1ventyklose Is\xc4\x97je, Idzumoje, Kasugoje (jap. \xe6\x98\xa5\xe6\x97\xa5\xc2\xa0= Kasuga). Tai yra seniausias kaguros ritualo atlikimo tipas, kur\xc4\xaf dar galima i\xc5\xa1vysti ir \xc5\xa1iomis dienomis Japonijos kaimuose. \xc5\xa0okio choreografija susideda i\xc5\xa1 sukam\xc5\xb3j\xc5\xb3 judesi\xc5\xb3 ir \xc5\xa1okan\xc4\x8dioji juos kartoja 4 kryptimis, kurios charakterizuoja \xc5\xa1amani\xc5\xb3 \xc5\xa1okius senaisiais laikais. Ritualo metu buvo i\xc5\xa1kvie\xc4\x8diami dievai, kurie \xc4\xafsik\xc5\xabnija \xc4\xaf ritual\xc4\x85 atliekan\xc4\x8di\xc4\x85 miko k\xc5\xabn\xc4\x85 ir taip buvo i\xc5\xa1rei\xc5\xa1kiamos prana\xc5\xa1yst\xc4\x97s. Miko kaguros \xc5\xa1okis buvo lydimas muzikos, kaip b\xc5\xabdas pad\xc4\x97siantis miko pasinerti \xc4\xaf transin\xc4\x99 b\xc5\xabsen\xc4\x85, kurios metu miko pradeda prana\xc5\xa1auti.\n_START_SECTION_\nIs\xc4\x97s kagura\n_START_PARAGRAPH_\nIs\xc4\x97s kagura prad\xc4\x97jo plisti i\xc5\xa1 Did\xc5\xbeiosios Is\xc4\x97s \xc5\xa1ventyklos Mij\xc4\x97s prefekt\xc5\xabroje, ta\xc4\x8diau \xc5\xa1ioje \xc5\xa1ventykloje kagura nebeatliekama. \xc5\xa0\xc4\xaf ritualo tip\xc4\x85 charakterizuoja dainos ir kar\xc5\xa1to vandens aukos dievams, kaip kreipimasis \xc4\xaf juos. \xc5\xa0itas ritualas dar gali b\xc5\xabti vadinamas Judat\xc4\x97s (jap. \xe6\xb9\xaf\xe7\xab\x8b\xe3\x81\xa6\xc2\xa0= Yudate) kagura arba \xc5\xa0imocukio (jap. \xe9\x9c\x9c\xe6\x9c\x88\xc2\xa0= Shimotsuki, liet. Vienuoliktas m\xc4\x97nesis pagal m\xc4\x97nulio kalendori\xc5\xb3) kagura. Kar\xc5\xa1to vandens aukojimo ritualas n\xc4\x97ra vienintelis atliekamas ritualas. Taip pat yra atliekamas pasirodymas d\xc4\x97vint kauk\xc4\x99. Tokio ritualo metu \xc5\xbemon\xc4\x97s yra \xc5\xa1ventinami. Ritualuose kauk\xc4\x97s n\xc4\x97ra d\xc4\x97vimos, kai \xc5\xa1vent\xc4\x97 yra skiriama konkre\xc4\x8diam dievui._NEWLINE_Rengini\xc5\xb3 tvarka n\xc4\x97ra pastovi, pavyzd\xc5\xbeiui, \xc5\xbdiemos \xc5\xa1vent\xc4\x97s (jap. \xe5\x86\xac\xe7\xa5\xad\xc2\xa0= Fuyu matsuri) metu Nagano prefekt\xc5\xabroje, kai yra atliekama Is\xc4\x97s kagura, aukojama ne vienam dievui, bet daugybei, ta\xc4\x8diau tai yra daroma i\xc5\xa1 eil\xc4\x97s, auk\xc4\x85 perduoda i\xc5\xa1 eil\xc4\x97s. Tuo tarpu G\xc4\x97li\xc5\xb3 \xc5\xa1vent\xc4\x97s (jap. \xe8\x8a\xb1\xe7\xa5\xad\xc2\xa0= Hana matsuri) metu kar\xc5\xa1tas vanduo yra aukojamas dievams ne i\xc5\xa1 eil\xc4\x97s. Aukojant vienam dievui \xc4\xafterpiamas ir kitas aukojimas jau kitam dievui.\n_START_SECTION_\nIdzumo kagura\n_START_PARAGRAPH_\nIdzumo kagura yra ritualo tipas i\xc5\xa1plit\xc4\x99s i\xc5\xa1 \xc5\xa1ventykl\xc5\xb3 Idzumo srityje, \xc5\xa0iman\xc4\x97s prefekt\xc5\xabroje. Kaip ir Is\xc4\x97s kaguros rituale, taip ir Idzumo kaguros rituale galima i\xc5\xa1skirti pasirodymus su kauk\xc4\x97mis ir be j\xc5\xb3. Ritualuose, atliekamuose be kauki\xc5\xb3, kas nors turi b\xc5\xabti laikoma rankose. Tuose ritualuose, kuriuose buvo d\xc4\x97vimos kauk\xc4\x97s, da\xc5\xbeniausiai buvo stengiamasi atpasakoti mitologin\xc4\xaf \xc4\xafvyk\xc4\xaf. Tiek d\xc4\x97vint kauk\xc4\x99, tiek b\xc5\xabnant be jos, ritualo metu buvo akompanuojama b\xc5\xabgnais, fleita, cimbolais ir dainomis._NEWLINE_Yra teigiama, kad Idzumo kaguros ritualo prototipas buvo pasirodymas Sadoje, Idzumos \xc5\xa1ventykloje. Ritualo metu buvo klojamas nendrinis kilim\xc4\x97lis, tap\xc4\x99s pagrindiniu objektu garbinant dievus. Taip pat kilim\xc4\x97lis simbolizavo keli\xc4\x85, kuriuo gr\xc4\xaf\xc5\xbedavo dievas \xc4\xaf \xc5\xa1ventykl\xc4\x85 kasmetinio atnaujinimo rituale._NEWLINE_Ritualo metu kauk\xc4\x97s d\xc4\x97v\xc4\x97jimu buvo siekiama i\xc5\xa1laikyti \xc5\xbemoni\xc5\xb3 d\xc4\x97mes\xc4\xaf ir sukelti didesn\xc4\xaf susidom\xc4\x97jim\xc4\x85.\n_START_SECTION_\nLi\xc5\xabto kagura\n_START_PARAGRAPH_\nLi\xc5\xabto kaguros ritualo pagrindinis bruo\xc5\xbeas yra li\xc5\xabto galvos kauk\xc4\x97s naudojimas. \xc5\xa0i\xc4\x85 kauk\xc4\x99 u\xc5\xbesid\xc4\x97j\xc4\x99s asmuo imituoja diev\xc4\x85. Is\xc4\x97s ir Idzumo kaguros tipuose dievai yra tik menami, o Li\xc5\xabto kaguros tipe dievui suteikiamas fizinis pavidalas. Li\xc5\xabto kaguros ritualas, kaip ir kiti kaguros ritualai susideda i\xc5\xa1 3 atlikimo dali\xc5\xb3: dievo pasveikinimo, jo linksminimo ir atsitraukimo._NEWLINE_Egzistuoja 2 ritual\xc5\xb3 grup\xc4\x97s priklausan\xc4\x8dios Li\xc5\xabto kagurai. Vienai grupei priklauso Jamabu\xc5\xa1io (jap. \xe5\xb1\xb1\xe4\xbc\x8f yamabushi, liet. \xe2\x80\x9etas, kuris guli kalnuose\xe2\x80\x9c) kagura, atliekama Ivat\xc4\x97s prefekt\xc5\xabroje. Jamabu\xc5\xa1io ritualas atliekamas \xc5\xa1iurk\xc5\xa1\xc4\x8diai ir audringai. Jamagatos bei Akitos prefekt\xc5\xabrose atliekama Bangaku (jap. \xe3\x81\xb0\xe3\x82\x93\xe3\x81\x8c\xe3\x81\x8f bangaku). Taip pat tai pa\xc4\x8diai grupei priskiriamas nomai (jap. \xe3\x81\xae\xe3\x81\xbe\xe3\x81\x84 n\xc5\x8dmai) ritualas, kuris yra atliekamas \xc5\xa0imokitos pusiasalyje, Aomorio prefekt\xc5\xabroje. Antrajai grupei priskiriamas Daikaguros (jap. \xe5\xa4\xaa\xe7\xa5\x9e\xe6\xa5\xbd daikagura) ritualas. \xc5\xa0is ritualas atliekamas Did\xc5\xbeiosiose Is\xc4\x97s \xc5\xa1ventyklose. Daikagura yra atliekama, kaip linksminimo ritualas su akrobatiniais veiksmais ir triukais.\n_START_SECTION_\nKaguros ritualo dainos\n_START_PARAGRAPH_\nKaguros ritualo dainos buvo laikomos tik \xc5\xa1intoistini\xc5\xb3 ritual\xc5\xb3 nuosavybe, nors ir buvo \xe2\x80\x9epasiskolinti\xe2\x80\x9c tam tikri aspektai i\xc5\xa1 senov\xc4\x97s imperatori\xc5\xb3 r\xc5\xabmuose atliekam\xc5\xb3 k\xc5\xabrini\xc5\xb3. I\xc5\xa1 prad\xc5\xbei\xc5\xb3 kaguros ritualo dainos nebuvo pristatomas kaip oficialus, atskiras stilius. IX a. jis buvo \xc4\xaftrauktos \xc4\xaf Daid\xc5\xbeiosajaus (jap. \xe5\xa4\xa7\xe5\x98\x97\xe7\xa5\xad\xe3\x80\x80Daijosai) ceremonij\xc4\x85. Daid\xc5\xbeiosajaus ceremonija\xc2\xa0\xe2\x80\x93 tai ceremonija, kurios metu yra aukojamo ry\xc5\xbeiai naujai i\xc5\xa1rinktam imperatoriui._NEWLINE_XI a. kagura \xc4\xafgavo atskiro ritualo status\xc4\x85, tuomet ir dainos buvo integruotos \xc4\xaf ritualo atlikim\xc4\x85._NEWLINE_Visos kaguros ritualo dainos skiriamos \xc4\xaf dvi grupes: moto (jap. \xe3\x82\x82\xe3\x81\xa8 moto) ir sue (jap. \xe3\x81\x99\xe3\x81\x88 sue). Jos yra dainuojamos 2 atskir\xc5\xb3 grupi\xc5\xb3, s\xc4\x97din\xc4\x8di\xc5\xb3 viena prie\xc5\xa1ais kit\xc4\x85. Dainos da\xc5\xbeniausiai b\xc5\xabna para\xc5\xa1ytos Tanka (jap. \xe7\x9f\xad\xe6\xad\x8c tanka) forma.  Tanka\xc2\xa0\xe2\x80\x93 tai ne rimuotas poezijos k\xc5\xabrinys, kur\xc4\xaf sudaro 5 eilut\xc4\x97s, kurios turi savo skiemen\xc5\xb3 skai\xc4\x8di\xc5\xb3: pirm\xc4\x85j\xc4\x85 eil\xc4\x99 sudaro 5 skiemenys, antr\xc4\x85j\xc4\x85\xc2\xa0\xe2\x80\x93 7 skiemenys, tre\xc4\x8dioji sudaryta i\xc5\xa1 5 skiemen\xc5\xb3 ir likusios turi po 7 skiemenis.\n_START_SECTION_\n\xc5\xa0i\xc5\xb3 dien\xc5\xb3 kagura\n_START_PARAGRAPH_\n\xc5\xa0iais laikais kaguros ritualo formos prarado savo originali\xc4\x85, sakralin\xc4\x99 reik\xc5\xa1m\xc4\x99. Kagura yra atliekama, ta\xc4\x8diau ji yra stilizuota kaip supaprastinta \xc5\xa1amanistin\xc4\x97 choreografija. Senov\xc4\x97je Kaguros ritual\xc4\x85 pagrinde atlikdavo tik moterys, ta\xc4\x8diau dabar atlieka ir vyrai. _NEWLINE_Kagura dabar labiau i\xc5\xa1skiriama kaip teatro pasirodymas scenoje, net yra skirstoma \xc4\xaf 2 tipus: maikat\xc4\x85 (jap. \xe3\x81\xbe\xe3\x81\x84\xe3\x81\x8b\xe3\x81\x9f maikata) ir haja\xc5\xa1ikat\xc4\x85 (jap. \xe3\x81\xaf\xe3\x82\x84\xe3\x81\x97\xe3\x81\x8b\xe3\x81\x9f hayashikata). Maikatos atlik\xc4\x97jai d\xc4\x97vi \xc4\xafmantrius, spalvotai i\xc5\xa1siuvin\xc4\x97tus kostiumus, perukus ir kaukes, o haja\xc5\xa1ikatos groja odaiko (jap. \xe3\x81\x8a\xe3\x81\xa0\xe3\x81\x84\xe3\x81\x93 odaiko)\xc2\xa0\xe2\x80\x93 didelis b\xc5\xabgnas, kodaiko (jap. \xe3\x81\x93\xe3\x81\xa0\xe3\x81\x84\xe3\x81\x93 kodaiko)\xc2\xa0\xe2\x80\x93 ma\xc5\xbeesnis b\xc5\xabgnas, \xc4\x8dio\xc4\x8digane (jap. \xe3\x81\xa1\xe3\x82\x87\xe3\x81\xa1\xe3\x81\x8c\xe3\x81\xad chochigane)\xc2\xa0\xe2\x80\x93 cimbolai ir jokubue (jap. \xe3\x82\x88\xe3\x81\x8f\xe3\x81\xb6\xe3\x81\x88 yokubue)\xc2\xa0\xe2\x80\x93 fleita.'